Source: https://www.zenyvmeste.sk/sud-vrazda-kocner-kuciak-kusnirova
Timestamp: 2020-05-29 19:30:37+00:00

Document:
Po takmer dvoch rokoch sa začína súd v prípade vraždy Jána Kuciaka a Martiny Kušnírovej
19. 12. 2019 | redakcia | TASR |
Marián Kočner a ďalší obžalovaní sa prvý raz postavia pred súd, ktorý preskúma obžalobu a zákonnosť dôkazného materiálu. Prídu média i rodiny zavraždených.
Takmer dva roky po zavraždení investigatívneho novinára Jána Kuciaka a jeho snúbenice Martiny Kušnírovej sa dnes začína súd s obvinenými. Prokuratúra viní podnikateľa Mariána Kočnera, že nariadil vraždu novinára ako pomstu za články, ktoré Ján Kuciak publikoval o jeho ekonomickej trestnej činnosti. Okrem Kočnera sú obvinení ďalší štyria podozriví, jeden z nich s vyšetrovateľmi spolupracuje.
Na súd sa chystajú médiá z celého sveta, prídu aj rodiny zavraždených mladých ľudí.
Začína sa súd v prípade vraždy Jána Kuciaka a Martiny Kušnírovej
Vražda, ktorá sa stala 21. februára 2018 v dome Jána a Martiny v obci Veľká Mača, vyvolala masové demonštrácie proti slovenskej vláde a nakoniec viedla k rezignácii predsedu vlády Roberta Fica.
Dnes senát sudkyne Ruženy Sabovej predbežne prejedná obžalobu vo veci vraždy Jána Kuciaka a Martiny Kušnírovej na Špecializovanom trestnom súde v Pezinku. Ružena Sabová už napríklad odsúdila mafiánsku skupinu piťovcov alebo ministrov v kauze nástenkového tendra.
Na predbežnom prejednaní obžaloby bude súd skúmať obžalobu a zákonnosť dôkazného materiálu. V prípade, že zistí závažné procesné chyby, tak môže prokurátorovi obžalobu vrátiť. Tým by sa celá vec dostala späť do prípravného konania. V prípade, že sa tak nestane, súd nariadi termín začiatku hlavného pojednávania.
Hlavný obvinený Marián Kočner. Foto - TASR
Z vraždy Jána Kuciaka a Martiny Kušnírovej sú obvinení Marian K., Alena Zs., Miroslav M. a Tomáš Sz. Zoltán A., ktorý mal byť medzičlánkom medzi Alenou Zs. a samotnými vykonávateľmi vraždy, od začiatku s políciou spolupracuje, a tak uzavrel s prokurátorom dohodu o vine a treste. Tú bude posudzovať iný senát ŠTS 30. decembra.
Obžaloba prokurátora Úradu špeciálnej prokuratúry je podaná za šesť skutkov. Okrem vraždy Kuciaka a Kušnírovej stojí aj na vražde podnikateľa z Kolárova Petra Molnára, ktorého mali zastreliť Miroslav M. a Tomáš Sz. v roku 2016 pri neúspešnom pokuse o lúpež. Ďalšie štyri skutky sa týkajú nedovoleného ozbrojovania.
Na štvrtkové zasadnutie sa okrem slovenských novinárov akreditovali médiá z USA, Francúzska, Nemecka, Belgicka, Poľska a Česka.
Po takmer dvoch rokoch sa začína súd v prípade vraždy Jána Kuciaka a Martiny Kušnírovej redakcia

References: súd 
 súd 
 súd 
 súd 
 súd 
 súd 
 súd